Document ID: 32002D0494

Reference:
EUR-Lex - 32002D0494 - LV
Svarīgs juridisks paziņojums
|
32002D0494
Oficiālais Vēstnesis L 167 , 26/06/2002 Lpp. 0001 - 0002
Padomes lēmums(2002. gada 13. jūnijs)par Eiropas sakaru punktu tīklu izveidošanu attiecībā uz personām, kas atbildīgas par genocīdu, noziegumiem pret cilvēci un kara noziegumiem(2002/494/TI)EIROPAS SAVIENĪBAS PADOME,ņemot vērā Līguma par Eiropas Savienību VI sadaļu, un īpaši tā 30. pantu un 34. panta 2. punkta c) apakšpunktu,ņemot vērā Nīderlandes Karalistes iniciatīvu,ņemot vērā Eiropas Parlamenta atzinumu [1],tā kā:(1) Starptautiskie bijušās Dienvidslāvijas un Ruandas kriminālie tribunāli kopš 1995. gada veica izmeklēšanu, kriminālvajāšanu un tiesāja par kara likumu un paražu pārkāpumiem, genocīdu un noziegumiem pret cilvēci.(2) Starptautiskās krimināltiesas 1998. gada 17. jūlija Romas Statūti apliecina, ka vissmagākie noziegumi, kas skar starptautisko sabiedrību kopumā, īpaši genocīds, noziegumi pret cilvēci un kara noziegumi, nedrīkst palikt nesodīti un ka efektīva kriminālvajāšana jānodrošina, veicot pasākumus valsts līmenī un pastiprinot starptautisku sadarbību.(3) Romas Statūti atgādina, ka katras valsts pienākums ir īstenot kriminālo jurisdikciju attiecībā uz personām, kas atbildīgas par šādiem starptautiskiem noziegumiem.(4) Romas Statūti uzsver to, ka atbilstīgi tiem izveidotā Starptautiskā krimināltiesa papildina valsts kriminālo jurisdikciju.(5) Visas Eiropas Savienības dalībvalstis ir parakstījušas vai ratificējušas Romas Statūtus.(6) Valstu tiesu iestāžu piekritībā paliek izmeklēt, sākt kriminālvajāšanu un apmainīties ar informāciju par genocīda, noziegumu pret cilvēci un kara noziegumu izdarīšanu, ja starptautiskie tiesību akti nenosaka citādi.(7) Dalībvalstis saskaras ar šādos noziegumos iesaistītām personām, kas Eiropas Savienības teritorijā meklē patvērumu.(8) Šādu noziegumu izmeklēšanas un kriminālvajāšanas veiksmīgs iznākums valsts līmenī lielā mērā ir atkarīgs no dažādo iesaistīto iestāžu ciešas sadarbības to apkarošanā.(9) Ir būtiski, ka Romas Statūtu līgumslēdzēju valstu attiecīgās iestādes, tostarp Eiropas Savienības dalībvalstu iestādes, cieši sadarbojas šajā jautājumā.(10) Cieša sadarbība tiks pastiprināta, ja dalībvalstis izstrādās noteikumus par tiešu sazināšanos starp centralizētiem un specializētiem sakaru punktiem.(11) Cieša sadarbība starp šādiem sakaru punktiem var nodrošināt pilnīgāku pārskatu par šādos noziegumos iesaistītām personām, kā arī par to, kurā dalībvalstī pret šīm personām uzsākta izmeklēšana.(12) Padomes Kopējā nostājā 2001/443/KĀDP (2001. gada 11. jūnijs) par Starptautisko krimināltiesu [2] dalībvalstis paudušas viedokli, ka Starptautiskās krimināltiesas piekritībā esošie noziegumi attiecas uz dalībvalstīm, kuras apņēmušās sadarboties, lai novērstu šādus noziegumus un izbeigtu atbildīgo personu nesodīšanu.(13) Šis lēmums neietekmē nevienu konvenciju, nolīgumu vai noteikumu, kas attiecas uz tiesu iestāžu savstarpēju palīdzību krimināllietās,IR PIEŅĒMUSI ŠO LĒMUMU.1. pantsKontaktpunktu noteikšana un paziņošana1. Katra dalībvalsts nosaka kontaktpunktu informācijas apmaiņai par genocīda, noziegumu pret cilvēci un kara noziegumu izmeklēšanu, kā minēts Starptautiskās krimināltiesas 1998. gada 17. jūlija Romas Statūtu 6., 7. un 8. pantā.2. Katra dalībvalsts rakstiski informē Padomes ģenerālsekretariātu par savu kontaktpunktu šī lēmuma nozīmē. Ģenerālsekretariāts nodrošina paziņojumu nosūtīšanu dalībvalstīm un dalībvalstu informēšanu par jebkurām izmaiņām tajos.2. pantsInformācijas vākšana un apmaiņa1. Saskaņā ar attiecīgiem noteikumiem starp dalībvalstīm un piemērojamiem valstu tiesību aktiem katra kontaktpunkta uzdevums ir pēc pieprasījuma nodrošināt visu pieejamo informāciju, kas var būt noderīga saistībā ar genocīda, noziegumu pret cilvēci un kara noziegumu izmeklēšanu, kā tas minēts 1. panta 1. punktā, vai veicināt sadarbību ar kompetentām valstu iestādēm.2. Saskaņā ar piemērojamiem valsts tiesību aktiem starp kontaktpunktiem var notikt informācijas apmaiņa bez pieprasījuma.3. pantsInformācijas sniegšana Eiropas ParlamentamSaskaņā ar Līguma 39. pantu Eiropas Parlamenta rīkotajās gadskārtējās debatēs Padome informē Eiropas Parlamentu par Eiropas kontaktpunktu sistēmas darbību un efektivitāti.4. pantsĪstenošanaDalībvalstis nodrošina to, ka ne vēlāk kā gadu pēc šī lēmuma stāšanās spēkā tās ir spējīgas pilnībā sadarboties saskaņā ar šī lēmuma noteikumiem.5. pantsStāšanās spēkāŠis lēmums stājas spēkā tā pieņemšanas dienā.Luksemburgā, 2002. gada 13. jūnijāPadomes vārdā —priekšsēdētājsM. Rajoy Brey[1] OV C 295, 20.10.2001., 7. lpp.[2] Atzinums sniegts 2002. gada 9. aprīlī (Oficiālajā Vēstnesī vēl nav publicēts).--------------------------------------------------

Summary:
Eiropas genocīda apkarošanas tīkls
Eiropas genocīda apkarošanas tīkls
KOPSAVILKUMS:
Lēmums 2002/494/TI — sakaru punktu tīkls attiecībā uz personām, kas atbildīgas par genocīdu, noziegumiem pret cilvēci un kara noziegumiem
KOPSAVILKUMS
KĀDS IR ŠĪ LĒMUMA MĒRĶIS?
              
Ar to izveido valsts sakaru punktu tīklu (pa vienam sakaru punktam katrā ES valstī), lai uzlabotu sadarbību cīņā pret genocīdu*, noziegumiem pret cilvēci* un kara noziegumiem*.
SVARĪGĀKIE ASPEKTI
Visās ES valstīs izveido valsts sakaru punktus, lai apmainītos ar informāciju par šādu noziegumu izmeklēšanu. Informācija par katru sakaru punktu jānosūta Eiropas Savienības Padomes ģenerālsekretariātam, kas pēc tam nosūta šo informāciju valsts sakaru punktiem citās ES valstīs.
Valsts sakaru punkti pēc pieprasījuma sniedz citiem sakaru punktiem informāciju, kas nozīmīga, izmeklējot genocīdu, noziegumus pret cilvēci un kara noziegumus.
ES Padome ik gadu ziņo Eiropas Parlamentam par sakaru punktu tīkla darbību.
Tīkls divreiz gadā tiekas Eiropas Savienības Padomes prezidentvalsts sasauktās sanāksmēs, lai saskaņotu centienus ar mērķi izmeklēt un saukt pie atbildības personas, kas tiek turētas aizdomās par genocīdu, nozieguma pret cilvēci vai kara nozieguma izdarīšanu vai līdzdalību tajā.
KOPŠ KURA LAIKA ŠIS LĒMUMS IR PIEMĒROJAMS?
              
Tas stājās spēkā 2002. gada 13. jūnijā.
KONTEKSTS
              
Visas ES valstis ir ratificējušas 1998. gada 17. jūlija Romas statūtus, ar kuriem izveido Starptautisko Krimināltiesu, lai izmeklētu lietas, kas saistītas ar genocīdu, noziegumiem pret cilvēci un kara noziegumiem.
Tomēr par genocīda, noziegumu pret cilvēci un kara noziegumu izmeklēšanu un kriminālvajāšanu galvenokārt atbild valsts iestādes. Tāpēc ir nepieciešama ciešāka valsts iestāžu sadarbība, lai nodrošinātu sekmīgāku cīņu pret šiem noziegumiem.
Genocīda apkarošanas tīkls
GALVENIE TERMINI
* Genocīds ir darbība, kas tiek izdarīta nolūkā pilnīgi vai daļēji iznīcināt kādu nacionālu, etnisku, rasu vai reliģisku grupu.
* Noziegumi pret cilvēci ir darbības, kas veiktas kā daļa no plaša vai sistemātiska uzbrukuma, kas vērsts pret civiliedzīvotājiem.
* Kara noziegumi ir kara tiesību (piemēram, Ženēvas Konvenciju) pārkāpumi. Šādu noziegumu piemēri ir necilvēcīga izturēšanās pret kara gūstekņiem, ķīlnieku nogalināšana un tīša pilsētu vai apdzīvotu vietu iznīcināšana.
AKTS
            
Padomes lēmums 2002/494/TI (2002. gada 13. jūnijs) par Eiropas sakaru punktu tīklu izveidošanu attiecībā uz personām, kas atbildīgas par genocīdu, noziegumiem pret cilvēci un kara noziegumiem (OV L 167, 26.6.2002., 1.–2. lpp.)
SAISTĪTIE AKTI
            
Padomes lēmums 2003/335/TI (2003. gada 8. maijs) par genocīda, noziegumu pret cilvēci un kara noziegumu izmeklēšanu un saukšanu pie atbildības par tiem (OV L 118, 14.5.2003., 12.–14. lpp.)
Pēdējo reizi atjaunots: 26.11.2015